AARHUS: Det viste sig at være en god ide, da AffaldVarme Aarhus i foråret 2015 gentænkte begrebet genbrugsstation ved åbne Reuse-stationen på arealerne bag Godsbanen.

I modsætning til de andre genbrugsstationer, er det tilladt - ja, yderst velkomment - at klunse på Reuse.

At tage den bord, stol eller lampe, som andre har kasseret og afleveret.

Det er så populært, at AffaldVarme Aarhus vurderer, at op mod 70 procent af det affald, der bliver afleveret på Reuse bliver taget med hjem af andre som genbrug.

- Det er dejligt at se, at effekten er så stor. Det viser, at der er et ønske om genbrug, siger Kristian Würtz (S), rådmand for Teknik og Miljø.

Da Reuse åbnede var det som et forsøg med udløb i sommeren 2018.

Men da forsøget viste sig at være en stor succes, indstiller Teknik og Miljø nu, at den gentænkte genbrugsstation gøres til en permanent ordning.

En indstilling som Magistraten behandler på mandag.

Da de gamle DSB-arealer bag Godsbanen skal anvendes til byudvikling - for eksempel flytter arkitektskolen derhen - kan en permanent Reuse ikke være der.